Les policies locals gironines ja han interposat més de 1.600 denúncies i han detingut set persones per saltar-se l'estat d'alarma. D'ençà que es va decretar el confinament els diferents cossos han fet 10.700 identificacions arreu de la demarcació. Entre les denúncies i detencions, hi ha casos flagrants com el d'un veí de Lloret (Selva) que va arribar a fugir per un teulat. El cap de l'associació de policies locals gironines, l'inspector David Puertas, explica que ara, a mesura avança el confinament, cada cop els entren més requeriments per conflictes veïnals o situacions de violència domèstica. Però enmig de tot plegat també hi ha lloc per a la solidaritat. Ho demostra que diferents policies s'ofereixen a felicitar els infants que fan anys. D'ençà que va entrar en vigor l'estat d'alarma, les diferents policies locals gironines han planificat fins a 1.500 serveis per assegurar-se que la ciutadania complia el confinament. La majoria, controls fets a les diferents vies d'entrada i sortida de les poblacions o bé patrullatges preventius a peu.  I en una setmana i escaig, les policies han arribat a interposar fins a 1.600 denúncies i a fer set detencions per saltar-se l'estat d'alarma per la covid-19. Segons explica l'inspector David Puertas, tant són a conductors que surten sense motiu justificat (fins i tot, amb més d'un ocupant al vehicle) com a vianants que estan farts d'estar-se a casa, fan visites a coneguts o formen grups al carrer. "A més, una part dels denunciats ja són reincidents", subratlla David Puertas. I en aquests casos, a més d'aplicar-los la Llei de Seguretat Ciutadana, els policies també els obren diligències per delictes de desobediència. Entre les denúncies i detencions per saltar-se el confinament hi ha aquelles que, directament, ja són casos flagrants. El cap de l'associació explica que, per exemple, a Lloret de Mar (Selva) la policia va detenir un home que, quan els agents el van interceptar pel carrer, va fugir i es va arribar a refugiar en una teulada. "Allà va tancar la porta, la va falcar perquè ningú pogués entrar i van haver d'alertar els Bombers per esbotzar la porta", indica Puertas. Gat amb corretja i viatge a Lleida A Lloret mateix, la policia també va denunciar un veí que passejava un gat amb una corretja. "Però mentre l'home anava cap a una banda, l'animal anava cap a l'altra perquè no volia que el menessin", diu David Puertas.  Més casos. Aquests, a Palafrugell, d'on l'inspector n'és el cap de la Policia Local. Aquí, al nucli de Llofriu, els agents van aturar una parella dins un cotxe, que havien sortit junts a comprar. Primer incompliment. Però per si no n'hi hagués prou, tots dos van explicar als agents que feia quatre dies que havien arribat a la seva segona residència per passar-hi en confinament (és a dir, quan ja estava en vigor l'estat d'alarma).   A Palafrugell, la policia també va denunciar un veí que havia arribat a conduir fins a Lleida per anar a buscar un teclat que s'havia comprat a través d'Internet. "El vam aturar quan ja tornava a casa; és a dir, que havia arribat a fer fins a 400 quilòmetres", ha subratllat David Puertas. L'inspector explica que, a mesura que avancen els dies, la gent també es pren el confinament més a consciència. "A vegades ens trobem amb què quan denunciem algú hi ha gent des dels balcons que ens aplaudeix i li recriminen a l'altre que hagi sortit", diu el cap de l'associació de policies locals gironines.  Ara  bé, Puertas també es mostra preocupat perquè, entre els qui incompleixen, hi ha gent que decideix sortir als espais comunitaris dels blocs d'habitatges i estar-se allà (quan en realitat, no es pot fer). A Palafrugell, sense anar més lluny, en els darrers dies s'han interposat quatre denúncies per aquest motiu. "Això preocupa, perquè en aquests blocs també hi viu gent gran que compleixen el confinament i que poden infectar-se", explica l'inspector.   Conflictes veïnals A més de centrar esforços a fer complir l'estat d'alarma, David Puertas explica que les policies locals gironines també han vist com hi ha un tipus de requeriments que els estan augmentant de manera exponencial. Són tots aquells que es refereixen a violències domèstiques o de gènere i a conflictes veïnals. "La gent s'està a casa i això fa que rebis trucades directes o indirectes alertant que se senten crits d'una baralla, que hi ha veïns que molesten o, en el cas de parelles amb fills en custòdia compartida, alertes que un impedeix que l'altre s'endugui els nens quan li toca cuidar-los", exemplifica el cap de l'associació. En paral·lel, les policies locals gironines també intensifiquen les accions de suport als grups de risc, en contacte permanent amb serveis socials. "Grups de risc, gent gran o malalts amb pocs mitjans per poder-se moure, peticions per anar a buscar menjar o medicaments... Tot això també ho canalitzem, perquè aquests col·lectius se sentin més recolzats", concreta l'inspector David Puertas. A més, aquests dies, coincidint amb què s'estan ingressant les pensions, els policies i protecció civil estan duent a terme una campanya d'informació a la gent gran. Per una banda, per evitar furts. I per l'altra, per demanar-los que no surtin de casa si no és estrictament necessari i que, si han d'anar a un oficina bancària, adoptin totes les mesures de seguretat davant la covid-19.  "Que si entren a la sucursal i toquen res es desinfectin, que portin mascareta...", concreta David Puertas. En el cas de Palafrugell, per exemple, la campanya durarà fins divendres.  Anys i anys, per molts anys I enmig de tot plegat, també hi ha lloc per a la solidaritat. Per ajudar a fer el confinament més suportable, sobretot per als infants, diferents policies locals com Lloret, Tossa, Caldes de Malavella, Platja d'Aro, La Jonquera o Anglès ofereixen fer una sorpresa als nens i nenes que fan anys. "Si els pares s'hi posen en contacte, quan poden passen un moment per sota del seu domicili i els fan una felicitació pública, perquè també vegin que és un dia especial", diu l'inspector i cap de l'associació de policies locals. O d'altres cossos, per exemple, també posen música des dels altaveus dels cotxes patrulla. "No són grans accions, però sí que amb això posem el nostre gra de sorra per fer que el confinament sigui una mica més portable", diu l'inspector David Puertas. "I també fer veure a la gent que la lluita contra la pandèmia és cosa de tots, i que tots ens acompanyem els uns als altres per sortir-nos-en", conclou el cap de l'associació.

Summary: Les policies locals gironines interposen més de 1.600 denúncies i detenen set persones per saltar-se l'estat d'alarma


La portaveu parlamentària adjunta de CatECP, Marta Ribas, ha afirmat aquest dimecres que la decisió de la justícia de Bèlgica de rebutjar l'euroordre d'extradició contra el diputat d'ERC Antoni Comín i contra Meritxell Serret i Lluís Puig, tots tres consellers destituïts a l'octubre, suposa "una vegada més un ridícul del jutge Llarena, una vegada més un fracàs de l'estratègia de Llarena de fer política des de la justícia". I també considera que suposa per als partits estatals un "fracàs per no fer política " i d'apostar per la "judicialiltzació" enlloc de plantejar solucions polítiques. En una atenció als mitjans des del Parlament, Ribas ha defensat que ara és "encara més injustificable" aquesta posició dels "autoanomenats líders" polítics a l'Estat, en referència a les reunions entre el president del govern espanyol, Mariano Rajoy, i el secretari general socialista, Pedro Sánchez, i la que es preveu dur a terme amb el president de Cs, Albert Rivera. De fet, en aquest context ha advertit al dirigent socialista que la proposta de modificar el Codi Penal per "actualitzar" el delicte de rebel·lió "eternitza la judicialització del conflicte".  La portaveu adjunta dels comuns ha reclamat també al dirigent del PSOE que "surti amb urgència de l'habitació on s'ha tancat amb PP i Cs". I exercir el lideratge d'un partit "que es diu d'esquerres".  Després de la decisió judicial a Bèlgica, Ribas també veu també "injustificable" que es mantinguin en presó preventiva a Soto del Real, Estremera i Alcalá Meco, els dirigents Oriol Junqueras, Quim Forn, Jordi Sànchez, Jordi Cuixart, Raül Romeva, Jordi Turull, Josep Rull, Carme Forcadell i Dolors Bassa.

Summary: Els comuns consideren que la decisió de Bèlgica suposa "un ridícul i un fracàs de l'estratègia" de Llarena


El ple de la Diputació de Barcelona ha aprovat per unanimitat aquest dijous revocar tots els títols honorífics atorgats a Francisco Franco i a alts càrrecs de la dictadura. "Aquesta institució fa un pas endavant", ha celebrat la presidenta de l'ens supramunicipal, Mercè Conesa. Entre els títols que es retiraran, destaquen els que gaudia la figura de Franco: Fill Adoptiu de la província de Barcelona, President Honorari de la Diputació de Barcelona i Medalla d'Or de la província. A més, també es revocaran títols honorífics a l'exministre de Marina, Pedro Nieto, a l'excapità general de la Quarta Regió Militar, José Moscardó Ituarte, o al comandant de la División Azul, Agustín Muñoz Grandes, entre d'altres. El diputat de Presidència, Jaume Ciurana, ha assegurat que el dictamen inclou un apartat específic que insta la Diputació a continuar investigant l'arxiu documental de la corporació per "completar" la revisió dels títols atorgats a persones vinculades al franquisme.

Summary: La Diputació de Barcelona aprova per unanimitat la revocació dels títols honorífics al franquisme


El diputat de la CUP Benet Salellas ha criticat que el Departament d'Interior ha fet servir la "via incorrecta" anant a detenir l'alcaldessa de Berga, Montse Venturós, al seu domicili particular. En declaracions a Catalunya Ràdio,  s'ha mostrat "dolgut i enfadat" amb el Departament per com s'ha produït la detenció criticant que s'hagi anat "de matinada" i al seu domicili particular. Ha afegit en cas que la detenció s'hagi de produir per complir ordres judicials, esperaven que aquesta s'hagués fet "a la llum pública, a l'Ajuntament, com es fa amb els càrrecs electes". El diputat ha denunciat que se l'ha anat a buscar en un moment en que estigués sola "i en una situació d'especial vulnerabilitat". Per això, s'ha preguntat "quin és el límit que està disposat a dibuixar el Departament a l'hora de complir ordres injustes, absurdes i totalment contràries a l'anhel d'emancipació del país". Ha afegit que ara, Interior s'enfronta a aquesta "dilema".

Summary: Salellas critica que Interior ha fet servir la "via incorrecta" detenint l'alcaldessa de Berga al seu domicili


El Departament de Justícia ha iniciat aquest dimecres l’enderroc de l’edifici dels antics jutjats situats al passeig Lluís Companys de Barcelona. Les obres de demolició es fan amb maquinària pesada, costaran 2,8 milions d’euros i duraran vuit mesos. L’edifici dels antics jutjats porta vuit anys tancat. Les instal·lacions presenten un estat d’abandó insostenible. Amb aquest enderroc, el Departament de Justícia acaba amb els problemes de pillatge, seguretat i la falta d’higiene. Els antics jutjats de l’Avinguda de Lluís Companys estan situats a tocar del Parc de la Ciutadella i delimitats per la placeta de Vicenç Albert Ballester i els passejos Picasso i Pujades, pràcticament davant del Palau de Justícia (Lluís Companys, 14). La ubicació aquí de la futura nova seu per a l’Audiència de Barcelona convertirà aquesta zona en el segon pol judicial de la capital de Catalunya, després de la Ciutat de la Justícia.   El Departament de Justícia disposa d’un projecte per a la nova Audiència de Barcelona fet l’any 2010, que s’ha de revisar per adequar-lo a les necessitats actuals, i que es preveu que pugui començar-se a construir el 2022. El cost del nou equipament se situarà a l’entorn dels 50 milions d’euros, davant dels 65 previstos inicialment, ja que l'edifici serà més petit perquè no inclourà jutjats que finalment s'han ubicat a la Ciutat de la Justícia.   Actualment, el Palau de Justícia és la seu del Tribunal Superior de Justícia de Catalunya (TSJC) i de l’Audiència de Barcelona. La construcció d’una nova seu independent per a l’Audiència permetrà que el TSJC agrupi tots els seus òrgans en un sol edifici. D’aquesta manera, la Fiscalia Superior de Catalunya (Pau Claris, 160) i la Sala Contenciosa-Administrativa del TSJC (Via Laietana, 56) podran utilitzar els espais que alliberarà l’Audiència a les dependències del Palau de Justícia.   Els antics jutjats del passeig Lluís Companys estan buits des de l’estiu del 2009, quan els jutjats penals i d’instrucció es van traslladar a la nova Ciutat de la Justícia de Barcelona i l’Hospitalet. L’edifici es va construir el 1964, expressament pensat per a ubicar-hi els jutjats d’instrucció i penals de Barcelona.

Summary: Comença l'enderroc dels antics jutjats del passeig Lluís Companys de Barcelona


Xaropclown vol ampliar la seva presència arreu de les comarques gironines durant aquest 2017, aprofitant el seu desè aniversari. L'entitat que porta pallassos als hospitals ja té tancat un acord amb el Santa Caterina de Salt per poder desenvolupar els projectes que ara mateix duu a terme només a l'hospital Trueta de Girona. La coordinadora de Xaropclown, Ángeles García, explica que "volen implantar-se arreu del territori" i per això ja han iniciat converses per poder tancar acords de col·laboració amb els centres de Blanes, Olot i Figueres. Entre els diferents actes programats per celebrar els deu anys de vida de l'associació hi ha una trobada de totes les entitats de pallassos d'hospital d'arreu de l'Estat, i un concert per Sant Jordi a l'Auditori de Girona per recollir fons.

Summary: Xaropclown vol ampliar la seva presència a les comarques gironines aprofitant el desè aniversari


El secretari d'atestats de Lleida diu que hi havia diverses "irregularitats" com ara documents on faltaven dades  ACN San Fernando de Henares .-El secretari d'atestats de la Guàrdia Civil a Lleida l'1-O, l'agent C17150G, creu que el model d'acta que els Mossos van utilitzar era una "via" per saber com actuar per "no complir" les ordres judicials. Durant la seva declaració a l'Audiència Nacional, ha admès que no li consta una crida explícita a incomplir la interlocutòria del TSJC però que del coneixement públic que es va tenir del document "se'n desprèn" què havien de fer els Mossos i "la població civil". Malgrat això, ha reconegut que no li constava cap document on Trapero donés ordres de no actuar amb contundència. L'agent de la Benemèrita ha explicat també que a les actes que es van elaborar aquell dia hi havia diverses "irregularitats". Entre elles, algunes no tenien signatura, els faltava el número de diligència o no hi havia el TIP de l'agent.  L'advocada de Trapero i de Laplana, Olga Tubau, ha preguntat a l'agent de la Guàrdia Civil si hi havia alguna prova que la prefectura de Mossos o a Trapero instessin a la "passivitat" dels efectius l'1-O o si el major va donar ordres de no actuar amb contundència.  El secretari d'atestats ha respost que no sabia què s'havia dit a la reunió de comandaments el 29 de setembre però ha afirmat que del coneixement públic que es va tenir del document "se'n desprèn" què havien de fer els Mossos i "la població civil". En aquest sentit, ha dit que, al seu entendre, el document era una "via" per saber com actuar el dia del referèndum per "no complir els mandats judicials".  L'agent de la Benemèrita ha dit també que a les actes que van revisar –uns 190 documents- hi van trobar diverses irregularitats. La més "cridanera", ha dit, el cas d'un agent que hauria omplert dues actes diferents "a la mateixa hora i en dues localitats a 44 km de distància". Preguntat sobre si n'hi havia més, ha detallat que en algunes no hi havia firmes, en d'altres no hi constava el número de diligència o el TIP de l'agent.  "No puc saber la magnitud de les irregularitats de les actes perquè nosaltres no hi érem quan les omplien però sí que li puc dir que hi havia aquests missatges", ha dit en referència a un "xat" amb comandaments on es demanava que es fes constar que els col·legis tancats els havien fet clausurar els Mossos.  L'activitat de Mossos i les "vigilàncies"  El secretari d'atestats ha mantingut durant la seva declaració, igual que va fer l'instructor, que l'activitat dels Mossos va incrementar després de rebre els primers requeriments judicials, a la tarda. També ha reiterat que la voluntat de la cúpula dels Mossos era tenir "el control absolut" de tot i ha dit que el fet que els "vigilessin" va provocar que els "anul·lessin" la capacitat d'acció. "Si fan això el mandat judicial queda desemparat, no es pot complir", ha dit. En aquest sentit, Tubau li ha demanat si tenia constància que la informació sobre les suposades vigilàncies arribés al Cecor central: "No es pot descartar, però tampoc ho hem pogut comprovar", ha dit.  Les "ordres" de Trapero Preguntat sobre si en alguna comunicació entre comandaments dels Mossos de Lleida i polítics es feia referència a Trapero, l'agent de la Guàrdia Civil ha citat un cas en un xat durant el 20S. Segons ha explicat, en una conversa entre l'aleshores alcalde de Vic, Joan Ballana, i l'inspector Roderic Moreno, el comandament de mossos va detallar al polític les unitats d'ARRO que s'estaven enviant a Barcelona i va assegurar que el major havia donat "ordres" de no intervenir si ell no ho deia. "No s'actua sense ordres d'ell". Ha admès però que no se'l cita en cap altre correu o xat, tot i que ha precisat que en "algun moment" es comenta que "estan orgullosos del paper que està fent".

Summary: La Guàrdia Civil creu que les actes de l'1-O eren una "via" per saber com actuar per "no complir" les ordres judicials


El Servei Meteorològic de Catalunya ha emès un avís per nevades a 500 metres aquest dijous a partir del migdia a set comarques. Són la Garrotxa i el Ripollès, que presenten un risc elevat per nevades a la cota dels 500 metres, i la Selva, Osona, Ripollès, Berguedà, Moianès i el Vallès Oriental, que estan en situació de perill moderat per nevades a cotes baixes. Segons el Servei Meteorològic, a partir dels 700 metres es podran acumular més de cinc centímetres de neu.

Summary: El Servei Meteorològic emet un avís per nevades a 500 metres dijous a set comarques


El conseller de Territori i Sostenibilitat, Josep Rull, ha anunciat aquest dijous des de Badalona els detalls del projecte de perllongament de la línia L1 de metro entre les estacions de Fondo i Badalona Rodalies amb la construcció de cinc noves estacions i quatre quilòmetres més de via. En global, l'actuació tindrà un cost d'entre 450 i 500 MEUR i la previsió és que tota l'obra estigui enllestida l'any 2025. Rull, però, ha explicat que el projecte es desenvoluparà en dues fases i ha assegurat que la primavera del 2018 es licitarà el projecte constructiu de la primera amb l'objectiu de començar les obres el 2020. La captació de demanda estimada de les cinc noves estacions serà de 40.000 viatges al dia. D'altra banda, Rull també ha anunciat que la Generalitat impulsarà el perllongament de la T4 del Trambesòs en un tram d'1,7 quilòmetres amb dues noves parades i una inversió prevista de 30 MEUR.

Summary: El perllongament de la L1 del metro a Badalona tindrà un cost global de 500 MEUR i estarà acabat el 2025


L’arquebisbe de Barcelona, Joan Josep Omella, s’ha reunit aquest divendres amb el president i imam del Centre Cultural Islàmic Català (CCIC), Salim Benamara. La trobada ha tingut lloc en un espai cultural i d’oració islàmica situat al barri barceloní del Clot i Omella anava acompanyat del bisbe auxiliar, Sebastià Taltavull. La trobada s’ha produït després que la comunitat islàmica a Barcelona convidés els eclesiàstics catòlics. En una al·locució conjunta amb l’arquebisbe de Barcelona, Benamara ha advocat per “la convivència pacífica de les religions”. En la visita també hi ha participat Michael L. Fitzgerald, exnunci apostòlic a Egipte, que és a Barcelona amb motiu de la presentació d’un llibre sobre les parelles mixtes islamocristianes. Omella ha explicat després de la trobada que ha viscut amb els responsables del CCIC “l’hospitalitat” que és “una de les columnes de la vida d’un musulmà”. També ha reiterat el missatge de Benamara que advoca per “treballar tots per la pau” i ha demanat que no es fiqui tot aquest col·lectiu al mateix sac, perquè “una cosa és el terrorisme i l’altra la religió islàmica”. L’arquebisbe de Barcelona ha pronosticat reunions futures amb els membres del CCIC, perquè “un cop que s’obre una porta, com es diu a Catalunya, queda oberta per sempre”. Per això ha augurat que “a partir d’ara continuarem aquesta fraternitat”.

Summary: L’arquebisbe de Barcelona i el president del Centre Cultural Islàmic demanen la "convivència pacífica" de les religions


L'enginyer reusenc Bernat Ollé i l'investigador francès Romain Quidant han renunciat als Premis Fundació Princesa de Girona (FPdGi) arran de l'actitud que ha tingut el monarca Felip VI en el conflicte entre Catalunya i Espanya. En una carta que han fet pública, subratllen que la Casa Reial ha "liquidat" la tasca que l'entitat ha dut a terme durant anys per "construir ponts" i critiquen que el rei hagi donat "un vistiplau explícit" a "l'onada de repressió" que viuen les institucions catalanes, "incloent l'empresonament de líders cívics i del govern legítimament escollit pels votants catalans". Els dos guardonats retornaran ara tant l'import dels premis -10.000 euros- com les escultures amb què la FPdGi els va distingir. També demanen que l'entitat esborri tot allò que els vinculi amb la Fundació, cosa que la FPdGi ja ha fet (perquè tant Ollé com Quidant ja no apareixen a la web dels guardonats). Ollé va rebre el premi Empresa 2015 i Quidant el d'Investigació Científica en l'edició del 2011.  La carta que signen tant Ollé com Quidant, i que han fet pública a través de xarxes socials, s'adreça al president de la FPdGi, Francisco Belil. "Li comuniquem que renunciem als Premis Fundació Princesa de Girona Empresa 2015 i Investigació Científica 2011", comença l'escrit.  Els dos investigadors subratllen que la feina que l'entitat ha dut a terme "durant anys per construir ponts" va quedar del tot "liquidada" arran del posicionament que la Casa Reial amb el procés. I en especial, amb el discurs del rei Felip VI del passat 3 d'octubre.  Ollé i Quidant diuen que les paraules del monarca van "donar l'esquena" a la voluntat de milions de catalans i van "ignorar la violència policial" que es va viure l'1-O. "Creiem que el rei ha donat el vistiplau explícit a l'onada de repressió de les institucions espanyoles contra Catalunya, incloent l'empresonament de líders cívics i del govern legítimament escollit pels votants catalans", asseguren a la carta. L'enginyer reusenc i el químic francès demanen a la FPdGi que els faci arribar l'IBAN del compte bancari de l'entitat per retornar l'import dels premis (10.000 euros). També diuen que, en breu, enviaran a les oficines les escultures commemoratives que se'ls van lliurar durant l'entrega dels guardons. La carta s'acaba demanant a la FPdGi que retiri els seus noms i les seves imatges "de qualsevol comunicació, xarxa social pàgina web o documentació" que els esmenti com a premiats FPdGi o que els vinculi amb la institució. De fet, la Fundació ja ho ha portat a terme, perquè ni Ollé ni Quidant apareixen  la web (a l'apartat on es recullen els Premis  any a any i els guardonats). Empresa i Investigació Científica Bernat Ollé (Reus, 1979) és enginyer químic per la Universitat Rovira i Virgili i doctor en Enginyeria i MBA pel Massachusetts Institute of Technology (MIT). L'investigador, que centra la seva tasca en el camp de les ciències de la salut, ha creat diferents start-ups de biotecnologia. Ollé va rebre el Premi FPdGi Empresa al 2015 (precisament, el darrer any en què els guardons es van entregar en el marc del Fòrum Impulsa).  Per la seva banda, Romain Quidant (Fontaine-les-Dijon, França, 1975) és un investigador reconegut internacionalment en l'àmbit de les ciències físiques. Des del 2012 treballa a l'Institut de Ciències Fotòniques de Barcelona (ICFO) i, a partir del 2008, també és professor de l'Institut de Recerca i Estudis Avançats (ICREA). Les seves investigacions combinen la nanotecnologia, la fotònica, la bioquímica i l'oncologia. Quidant va rebre el Premi FPdGi Investigació Científica l'any 2011.

Summary: L'enginyer Bernat Ollé i l'investigador Romain Quidant renuncien als Premis FPdGi per l'actitud de Felip VI amb Catalunya


La dieta cetogènica és, en alguns casos, l’única manera de reduir els símptomes d'algunes malalties minoritàries. En el cas, per exemple, de l'epilèpsia refractària, és a dir, la que no respon a la medicació, les persones afectades veuen com, seguint aquesta dieta, els atacs epilèptics es redueixen fins a un 60%. Es tracta d'una dieta que redueix els hidrats de carboni i, en canvi, multiplica la ingesta de greixos. La persona no pot menjar farinacis com pa o pizza, ni tampoc productes tan comuns com la patata o l'arròs. Això complica el seguiment de la dieta i fa que alguns malalts l'abandonin. Ara, la Fundació Alícia ha ideat una fórmula fàcil que permet cuinar una gran varietat de menjars fins ara prohibits amb la dieta cetogènica.  La fórmula es fa barrejant tres productes: fruits secs, Psyllium –que es pot trobar a qualsevol botiga de dietètica-, i llavors de lli. A partir d'aquí, es pot cuinar una gran varietat de productes com, per exemple, pa, pizza o xurros, entre d'altres.  D'aquesta manera, es resol un dels principals problemes de la dieta cetogènica, el fet que és molt complicada de seguir. "El cos no ens ho demana, no ens ve de gust menjar una dieta tan desequilibrada, haver de beure, per exemple, gots d'oli a cada àpat", ha explicat a l'ACN el director de la Fundació Alícia, Toni Massanés. De fet, segons ha dit, la dieta provoca tant de rebuig que molts malalts prefereixen abandonar-la tot i els efectes positius que té. Ara, gràcies a aquesta formula, es pot fer una dieta "que ve de gust".  Un web per fer-ho fàcil  A banda de la preparació, la Fundació Alícia també ha ideat un web, a través del qual, la persona afectada posa la ràtio de greixos que li ha prescrit el metge i, a partir d'aquí, el web ja calcula les quantitats necessàries per fer la recepta adequada. El web s'ha fet en tres idiomes -català, castellà i anglès- amb la voluntat que arribi arreu del món ja que, tal com recorda Massanés, es tracta de malalties minoritàries, però que afecten persones d'arreu del món.  Menjar xocolata, per fi El director de la Fundació Alícia, Toni Massanés, ha explicat que la formula ja s'ha presentat a les famílies afectades i, segons ha dit, la resposta ha estat molt bona. "Vaig veure com ploraven al veure com se'ls obria un món de possibilitats pel seu problema del dia a dia: menjar amb normalitat", ha explicat. Un dels malalts, per exemple, tot i les seves complicacions de mobilitat, no va dubtar en aixecar-se quan va veure que, per fi, podia menjar xocolata.  Només sota prescripció mèdica  Massanés ha explicat que, malgrat la dificultat de seguiment, la dieta cetogènica s'ha posat de moda entre algunes celebritats per perdre pes. En aquest sentit, Massanés recorda que "només s'ha de seguir sota prescripció mèdica, ja que pot alterar moltes variables".

Summary: La Fundació Alícia idea una recepta que millora la qualitat de vida dels malalts que no poden ingerir hidrats de carboni


La Comissió de Política Territorial i d'Urbanisme de Catalunya (CPTUC) ha donat llum verda al pla director urbanístic del Delta del Llobregat que amb 702 hectàrees abasta els municipis de Sant Boi del Llobregat, Viladecans i Gavà. El conseller de Territori i Sostenibilitat, Santi Vila, que ha presidit la comissió, ha destacat que amb l'aprovació s'han desclassificat 121 hectàrees de sòl que estaven considerades com urbanitzables cosa que ha suposat un increment del 40% dels espais destinats per ús agrari i de lleure i un reducció del 70% del sòl susceptible de ser edificat. L'objectiu de la reforma és ''bloquejar'' les expectatives de creixement urbanístic que pressionen al Delta del Llobregat. El conseller Santi Vila ha considerat la decisió de la CPTUC com ''excel·lent'' perquè ha aconseguit un ''doble objectiu''. Per una banda, amb el nou escenari urbanístic es ''garanteix'' la preservació del parc agrari del Llobregat i d'una activitat agrària important on s'obtenen el 15% dels productes agraris que es consumeixen a Barcelona. Un altre valoració positiva del nou pla urbanístic és que a més d'aquesta preservació mediambiental s'ordena la possibilitat de desplegar noves activitats econòmiques en el perímetre del parc cosa que esvaeix qualsevol dubte sobre l'equilibri mediambiental.  El Departament de Territori i Sostenibilitat reconeix que l'ecosistema del parc agrari del Delta del Llobregat té un caràcter ''fràgil'' i ''vulnerable'' a tot un seguit d'amenaces, especialment les generades per les ''expectatives de desenvolupament urbanístic'' que pressionen a la regió. El pla abasta un total de 702 hectàrees situades en l'àrea d'influència del parc agrari del Baix Llobregat i afecta directament als municipis de Sant Boi de Llobregat, Viladecans i Gavà.  Territori considera la regió com un ecosistema d'alt interès ecològic i social, ric en biodiversitat i a la vegada un clúster d'activitat econòmica agrària.  En relació amb les zones d'activitat econòmica, el conseller ha destacat que hi haurà cinc sectors amb un total de 156 hectàrees. Aquests sectors es distribuiran a la zona de Joncs al terme municipal de Gavà, situat en la intersecció entre la carretera BV-2041 de Gavà a Begues i la C-32. L'ús programat és per activitat industrial, logística, terciari i d'oficines. L'altre sector és el de Can Sabadell, en el terme municipal de Viladecans, a l'oest de l'aeroport de Barcelona i a l'entorn de la riera de Sant Climent. En aquesta zona està programat acollir activitats econòmiques vinculades al sistema aeroportuari i oficines.  El tercer sector és el Serral Llarg, també al terme municipal de Viladecans, situat a l'extrem sud del terme municipal a ambdues bandes de l'autovia C-31. Es una territori on es podran acollir hotels, activitats turístiques i esportives.  El quart eix d'actuació es podrà fer en el sector Llevant, en el terme municipal de Sant Boi del Llobregat, situat a l'est del nucli urbà i tindrà com objectiu completar els límits de la trama urbana. En aquest cas es deixa una àrea residencial a l'extrem nord, en continuïtat a la prevista a l'altra banda del carrer Bonaventura Calopa, amb 274 habitatges. També delimita tres peces autònomes destinades a l'activitat hotelera i econòmiques.  Finalment, el cinquè eix d'actuació econòmica està programat al sector antic híper a Sant Boi de Llobregat, situat a l'extrem sud del terme municipal, al costat del recinte de Mercabarna-Flor i de l'aeroport del Prat. Aquest espai està programat per a usos industrials, terciaris i d'oficines de suport a la instal·lació aeroportuària.

Summary: El pla urbanístic del Delta del Llobregat s'ha aprovat amb un 40% més de sòl agrari i un 70% menys de terreny edificable


Els ajuntament de Girona, Salt i Sarrià de Ter inicien els procediments per trencar el contracte amb Girona SA per la gestió de l'aigua i municipalitzar l'empresa, que actualment és mixta. El contracte finalitzava el desembre de 2020 i l'objectiu dels tres ajuntaments ja era no renovar-lo, però ara han decidit "iniciar la resolució anticipada" arran de dos informes tècnics elaborats per la secretaria de l'Ajuntament de Girona que certifiquen una manca d'inversions per part de Girona SA (la part privada de l'empresa) a l'hora de tirar endavant inversions i reposicions entre el 1992 i el 2012. Concretament, l'informe remarca que l'empresa va gastar 10 milions menys de tot el que s'havia compromès. L'alcaldessa de Girona, Marta Madrenas ha remarcat que Agissa va aprovar un pla director d'inversions el 1992 i un altre el 1996 en què es preveien totes les obres que havia de realitzar l'empresa al llarg de vint anys. El cost total de les inversions era d'11,6 milions d'euros, però l'informe ha posat sobre la llum que 4,6 milions van quedar pendents d'execució. Per la seva banda, l'informe també ha quantificat el valor de les reposicions que hauria d'haver fet l'empresa en el mateix període (entre el 1992 i el 2012). El cost de les obres de manteniment hauria d'haver superat els 8 milions, però l'informe indica que van quedar pendents d'executar 5,4 MEUR. Tot i així, l'alcaldessa de Girona, Marta Madrenas, ha matisat que ara presentaran aquests informes a la part privada per tal que ells puguin "justificar" si hi ha obres que no s'han comptabilitzat en aquests documents. Per això ha demanat "prudència", ja que creu que aquestes xifres podrien no ser les definitives. De tota manera, sí que creu que són indicadors suficients com per iniciar els tràmits "resolució anticipada" del contracte de concessió pel servei de l'aigua, tot i que encara quedi poc més d'un any de vigència. Segons Madrenas, al llarg d'aquests tràmits també es calcularà si els ajuntaments poden reclamar indemnitzacions per "danys i perjudicis" a la part privada per l'incompliment del contracte. Una vegada es resolguin aquest tràmits, que haurien de durar un màxim de vuit mesos, es farà una "liquidació final". En aquesta es comptabilitzarà totes les obres i inversions realitzades, així com també si l'empresa privada indemnitza a les administracions locals i amb quin import. En el cas en què l'empresa no coincideixi amb la xifra final, els ajuntaments hauran d'estudiar si opten per anar per la via judicial o no. Una comissió per decidir el model de gestió En paral·lel a la resolució anticipada del contracte, l'alcaldessa també ha anunciat que els tres ajuntaments crearan una comissió politicotècnica per decidir quin és el millor model de gestió de l'aigua. Madrenas ha detallat que estarà formada pels serveis tècnics dels ajuntaments de Girona, Salt i Sarrià de Ter, així com també "membres del govern" dels tres consistoris implicats, però ha descartat que s'hi incloguin membres de l'oposició. Per a la batllessa gironina, es tracta d'una "comissió de treball" i per això ha apuntat que els tres governs ja faran arribar la informació "amb els mecanismes de participació que creguin convenients" a la resta de formacions. Segons Madrenas, aquesta comissió haurà d'"analitzar el contingut del servei i el seu cost" per tal de veure si "el sistema de gestió pública és el pertinent" per a les tres corporacions locals. Aquest organisme també haurà d'avaluar quin model d'empresa hauran de crear els tres ajuntaments i com serà el seu funcionament i poder de decisió de cada consistori. Els ajuntaments, exclosos de responsabilitats Madrenas ha reiterat que els representants polítics que han estat presents en els consells de direcció de l'empresa mixta tinguin cap culpa dels incompliments en inversions i obres de manteniment. "Em nego a traslladar responsabilitats a altres àmbits", ha afegit l'alcaldessa. Marta Madrenas ha recordat que la part privada "hauria de complir [amb els compromisos adquirits] i punt". A més, l'alcaldessa ha incidit en la baixa representació de la part pública dins de l'empresa mixta. Els tres ajuntaments tan sols representaven el 20% de l'accionariat d'Agissa, mentre que Girona SA (la part privada) es quedava amb el 80% restant. Segons Madrenas, això fa que els representants públics tinguessin "poc pes" de decisió i ha culpat exclusivament a Girona SA de tots els incompliments dels plans directius d'inversions i de la falta de reposicions.

Summary: Girona, Salt i Sarrià inicien el procés per rescindir el contracte amb Girona SA i municipalitzar l'empresa


La Federació d'Associacions d'Artesans i Ofici de Catalunya (FAAOC) adverteix que el tancament de les fires i de les fronteres per la covid-19 pot obligar molts negocis a deixar de treballar. Des del gremi asseguren que una part dels clients que tenen són d'altres països, on l'artesania és molt apreciada. Amb l'estat d'alarma es troben que han perdut un mercat "clau" ja que són canals comercials "imprescindibles". A això, cal sumar que les botigues porten un mes i mig amb la persiana abaixada. Tot plegat provoca que moltes vendes directes ja no es produeixin, a més de molts contactes que no es fan. El sector també lamenta que les ajudes que s'ofereixen "són insuficents" perquè cobreixen només 180 artesans dels 7.000 que hi ha a Catalunya. Queixes per part dels prop de 7.000 artesans catalans, ja que se senten "oblidats" en la crisi del coronavirus. El sector recorda que, a diferència de moltes altres activitats, ells han vist com tancaven totes les línies comercials que tenen. La principal són les fires específiques d'artesania que representen un punt de negoci molt important, com la del cistell de Salt (Gironès), la de la ceràmica d'Argentona (Maresme) o la de brocanters de la Bisbal d'Empordà. A més, cal sumar-hi les petites fires de poble que se solen fer els caps de setmana i en les que molts artesans aprofiten per fer venda al detall, o bé subministren productes a altres expositors. El vicepresident de la Federació d'Associacions d'Artesans i Ofici de Catalunya (FAAOC), Julian Señudo, diu que per al sector les fires són "un punt clau" perquè generen sinergies i contactes amb nous clients, però també és un bon lloc per tancar vendes. "En una fira especialitzada hi va públic habitual, però també aquell que busca quelcom concret. És un dels moments de més facturació de l'any per part de l'artesà", remarca. A més, el decret d'estat d'alarma també ha reduït al mínim l'exportació a d'altres països i això ha fet que moltes comandes estiguin aturades als tallers. Una de les fronteres que ha tancat és la que comunica amb França, un mercat molt destacat pels artesans catalans en general, i especialment pels de les comarques de Girona.  Un dels sectors que més hi ven és el de la ceràmica, i en concret el de la Bisbal d'Empordà. El president del gremi, Joan Vilà-Clara, assenyala que és "amb diferència" el millor client estranger que tenen, i que ha fet "molt mal" el tancament de la frontera. "Esperem que quan s'obri es pugui tornar a treballar amb normalitat", explica. Vilà-Clara, a més, assenyala que la proximitat fa que molta gent de la Catalunya del Nord baixi a les comarques de Girona a comprar directament a les botigues, però aquest canal també ha hagut de tancar. "Es tracta d'un client que aprecia l'artesania, i esperem que continuï venint un cop hagi passat tot", concreta. Més ben valorats Señudo explica que França és un punt de venda important ja que la seva feina "es valora molt més que no pas aquí". "Allà un mestre d'art és una persona molt respectada i considerada per part de la societat, i això es nota", explica. El vicepresident de la FAAOC assegura que aquesta és una opinió compartida en la majoria de països que visiten. "A la Federació tenim artesans que han fet projectes a la Xina, Amèrica del Sud, Japó, Estats Units o a l'Orient Mitjà, i en canvi aquí a Catalunya no ens surt ni un contracte. És trist que et coneguin arreu del món i a casa teva no et valorin", lamenta Señudo. Ajudes insuficients La crisi del coronavirus ha fet que el sector reclamés ajudes a l'administració. Señudo explica que, malgrat la "bona voluntat i feina feta" per part de la directora del Consorci de Comerç, Artesania i Moda, Montse Vilalta, les ajudes aportades són "del tot insuficients".  I és que en total, s'han destinat 600.000 euros a la part que ocupa als artesans. Des de la FAAOC expliquen que tal i com està articulada l'ajuda, només cobreix uns 180 negocis dels 7.000 que hi ha a Catalunya. "Així és impossible, perquè s'han de pagar lloguers dels locals a més d'altres despeses", remarca Señudo.

Summary: Els artesans alerten que la suspensió de fires i el tancament de fronteres pot fer que molts negocis abaixin la persiana


El nombre de docents creix un 6,7% respecte l'any passat ACN Tarragona.-El curs escolar 2017-2018 començarà dimarts que ve al Camp de Tarragona amb 452 nous professors, fins als 7.257, el que suposa un increment del 6,7% respecte fa un any. Pel que fa als alumnes, seran 136.900, davant els 115.332 del curs passat. Les etapes d'Educació Infantil i Primària es caracteritzen per una disminució en la matrícula però en la resta de nivells augmenta la xifra d'estudiants inscrits, en especial a l'ESO, amb més de 1.600. Així, en el segon cicle d'educació infantil, Primària i ESO seran 89.576 alumnes, a l'FP i Batxillerat 18.006 i la resta ho són en estudis de  primer cicle d'infantil, formació d'adults, ensenyament a distància, plans de formació i inserció i educació especial. Del total d’alumnat inscrit, la major part ho fa en centres públics, tant pel que fa als ensenyaments obligatoris com postobligatoris. Un 74,4% de l’alumnat del segon cicle d’Educació Infantil, Primària i ESO trien centres de titularitat pública, enfront del 24,3% dels concertats o l’1,3% dels privats; als Batxillerats, el percentatge puja fins al 83,87% i a la Formació Professional, l’índex arriba al 95,32% de matriculació a l’oferta pública. Segons el Departament d'Ensenyament, l'augment de plantilla es notarà en els centres de majors complexitat i que requereixen una especial atenció per la diversitat dels seus alumnes i entorns complexos, que necessiten una atenció personalitzada. A més, per a aquest curs es preveuen substituir des del primer dia els docents amb una baixa superior als set dies a partir de l'inici de curs, i respecte la relació de lloc de treball específic, les direccions poden intervenir en la selecció del professorat, ja sigui en centres de màxima complexitat o en els llocs de perfil professional per millorar la resposta a les necessitats dels alumnes. En aquest curs, hi haurà 63 nous llocs específics, dels quals 45 seran en escoles (un 22,4% més que el curs anterior) i 18 en instituts, un 7,1% més. D'altra banda, la formació professional dual comptarà amb més de 1.135 alumnes, 23 centres implicats, 119 títols impartits i més de 450 empreses i entitats col·laboradores al territori. L’FP dual presenta una alta inserció laboral dels seus graduats, atès que més d’un 70% treballen i un 22% continuen amb altres estudis, amb uns percentatges d’ocupabilitat molt superiors a la mitjana catalana.

Summary: El nou curs escolar començarà amb 452 noves places docents i 136.900 alumnes al Camp de Tarragona


Els Mossos d'Esquadra van detenir el passat 18 d'abril una dona de 38 anys i veïna de Masquefa per simular un robatori amb violència i intimidació a la via pública a Olesa de Montserrat. Segons la dona, els fets s'haurien produït el 31 de març però no va presentar la denúncia fins nou dies més tard. Concretament la dona va denunciar que hauria patit una estrebada de la seva bossa de mà que li hauria causat lesions i va aportar a la denúncia un informe mèdic, signat sis dies després. Sospitant de la seva versió, els investigadors van comprovar que la presumpta víctima no havia trucat al telèfon d’emergències 112 el dia dels fets ni havia avisat a la Policia Local d’Olesa de Montserrat. També van esbrinar que entre els objectes presumptament sostrets hi havia, entre d’altres, un telèfon mòbil que la seva mare ja havia denunciat com a sostret en un furt l’abril del 2017 en una discoteca de Montornès del Vallès i que el facultatiu que havia signat l’informe mèdic era l’actual parella de la denunciant que, a més, era la persona que actualment portava un rellotge denunciat també com a sostret. Les gestions realitzades amb la companyia asseguradora van demostrar que ja havia demanat la indemnització pel robatori violent, tot i que encara estava en tràmits de resoldre’s. La detinguda serà citada en breu en seu judicial.

Summary: Detinguda per simular un robatori amb violència i intimidació a la via pública a Olesa de Montserrat


La compravenda d'habitatges a Catalunya es va disparar un 30,5% al maig passat respecte al mateix mes del 2016 i es torna a situar en el terreny positiu després d'una caiguda puntual del 3,2% a l'abril, segons dades provisionals de l'Estadística de Transmissions de Drets de la Propietat feta pública aquest dijous per l'Institut d'Estadística espanyol (INE). En total, al maig es van formalitzar 7.555 operacions, de les quals 1.095 van correspondre a habitatges nous i 6.460 eren pisos de segona mà. A la resta de l'Estat es van produir 44.782 operacions de compravenda d'habitatges al maig, que suposa un 23% més que el mateix mes de l'any passat. D'aquestes, 7.733 eren sobre habitatges nous i 37.049 corresponen a pisos de segona mà.  El fort increment en les transaccions d'habitatges a Catalunya s'ha produït en els pisos nous, que han pujat un 40,3% fins a les 1.095 al maig en relació al mateix mes de l'any passat, tot i que la compravenda d'habitatges de segona mà també va augmentar un 34,2% al maig (6.460). Per demarcacions, les operacions de compravenda van pujar a Barcelona un 27,7% fins a les 5.264, a Girona un 41,6% (1.014), a Lleida un 25% (329) i Tarragona s'han incrementat un 37,5% (948). Dels 5.264 habitatges venuts a Barcelona, 756 eren nous i 4.508 de segona mà. De les 1.014 operacions de compravenda d'habitatges a Girona, 143 corresponen a pisos nous i 871 eren usats. Per la seva banda, dels 329 pisos venuts a la demarcació de Lleida, 46 eren de primera mà i la resta, 283, eren usats, mentre que dels 948   habitatges que es van vendre al maig a la demarcació de Tarragona, 150 corresponen a pisos nous i 798 a habitatges de segona mà. A la resta de l'Estat, totes les comunitats van registrar increments, liderades per Castella la Manxa (39,4%), les Illes Balears (36,7%) i Astúries (36,2%) mentre que els únics descensos els registren la Rioja (-30,3%), Múrcia (-12,9%) i Galícia (-2,6%). Dels 44.782 habitatges comercialitzats, la gran majoria, eren de règim lliure i de segona mà.

Summary: La compravenda d'habitatges a Catalunya puja un 30,5% al maig


La cap de llista al Congrés d'En Comú Podem (ECP) per Girona, Marta Sibina, aposta per alliberar els peatges de l'AP-7 al seu pas per Figueres en comptes de desdoblar l'N-II perquè aquesta és "una inversió innecessària". La candidata assegura que els tres carrils per sentit de l'autopista poden funcionar "com una ronda oest de la ciutat". "A més del cost de la inversió, cal una anàlisi seriosa del conjunt d'infraestructures que trinxen l'Empordà abans de projectar-ne de noves", ha dit la candidata. En matèria d'infraestructures, Sibina també ha apostat per recuperar el projecte per soterrar el tren convencional a la capital de l'Alt Empordà, perquè aquesta és una "reivindicació històrica" que permetria millorar la mobilitat a l'interior de la ciutat. La candidata d'ECP al Congrés ha visitat Figueres aquest dimecres i s'ha interessat pel conjunt d'infraestructures que encerclen la capital de l'Alt Empordà: l'AP-7, el TAV i la MAT per una banda, i l'N-II i la línia de tren convencional, per l'altra. Sibina ha apostat clarament per evitar construir-ne de noves, en clara referència a la duplicació de la Nacional. "La construcció del tercer carril a l'autopista, a més de l'obligació dels camions de circular-hi, fan innecessari desdoblar l'N-II, i només caldria executar algunes obres per millorar-ne la seguretat", ha indicat Sibina. La cap de llista d'ECP aposta clarament per aprofitar l'AP-7, alliberar els dos peatges que té l'autopista a Figueres, i fer que funcioni com una "ronda oest de la ciutat". A més, Sibina també vol construir una tercera sortida a través de l'AP-7 en la circumval·lació de la ciutat, que enllaçaria amb "l'N-260 i l'estació del TAV" a Vilafant.   "Si no desdoblem l'N-II a l'est de Figueres, això ens permetria valorar des d'una altra perspectiva el projecte de l'A-26; a més del cost de la inversió, cal una anàlisi seriosa del conjunt d'infraestructures que trinxen l'Empordà abans de projectar-ne de noves", ha subratllat Marta Sibina.  L'N-II, amb finalitats polítiques La candidata d'ECP ha lamentat que s'utilitzi políticament el desdoblament de l'N-II al nord de Girona per alimentar la pugna nacionalista i no per afrontar el debat de la necessitat real d'aquesta infraestructura. "En altres llocs, com en el cas de Girona, ja ha quedat clar que desdoblar vies quan ja es disposa d'una infraestructura és una inversió innecessària, amb un cost econòmic i ambiental massa elevats", ha dit la cap de llista, en referència a la variant de l'N-II (que no es desdobla) i la circumval·lació a quatre carrils de l'AP-7.  "Volem que s'inverteixi en actuacions prioritàries, a crear ocupació o a promoure el transport de mercaderies en tren", ha dit la cap de llista d'ECP. I en referència als projectes ferroviaris, Sibina ja ha avançat que, si surt escollida diputada, reclamarà que es recuperi el soterrament de les vies del tren a Figueres. "Reivindicació històrica" "Caldria consultar a la gent de la ciutat si és més important soterrar les vies del tren convencional o desdoblar l'N-II", ha dit. Per a Sibina, el soterrament del tren és una "reivindicació històrica" que ni Convergència, ni el PSOE ni el PP han volgut "prioritzar mai", però que suposaria una gran millora per a la mobilitat interna de Figueres. "Cal que treballem amb allò que tenim; projectar grans obres sense que se solucionin els problemes existents només redunda en la butxaca de les grans constructores i no en el benestar comú", ha indicat. Pel què fa a d'altres grans projectes, Sibina també ha alertat del possible transvasament del Roine, que creuaria els Pirineus "trinxant de nou les comarques gironines" fins enllaçar amb la captació del riu Ter cap a l'àrea de Barcelona. "Una altra gran obra de dubtosa utilitat quan ja disposem d'alternatives existents per pal·liar futures situacions d'emergència", ha conclòs Marta Sibina.

Summary: Sibina (ECP) aposta per alliberar l'AP-7 a Figueres en comptes de desdoblar l'N-II perquè "és una inversió innecessària"


El president d'Òmnium Cultural, Jordi Cuixart, s'ha mostrat preocupat per la "provocació" que "pot portar l'Estat el 21 de desembre", dia en què el govern de Pedro Sánchez es reunirà a la Llotja de Mar de Barcelona per celebrar un Consell de Ministres. Tenint en compte les protestes anunciades per col·lectius independentistes, ha demanat que els actes organitzats siguin "escrupolosament metòdics i pulcres". En una entrevista a TV3 des del centre penitenciari de Lledoners, ha afirmat que des de l'entitat que presideix no es descarta "cap mitjà" sempre que siguin "pacífics i democràtics".  Cuixart també ha fet referència a la vaga de fam que han engegat quatre dels líders sobiranistes empresonats i ha puntualitzat que no seguir-la és una decisió que va prendre conjuntament amb Òmnium.  "L'estratègia és afrontar el judici en les màximes condicions. Però no la descartem en un futur", ha afegit abans d'assegurar que l'inici dels dejunis ha unit "encara més" els presos processats per l'1-O.  En la seva conversa amb la televisió pública, Cuixart també ha parlat del judici, tot afirmant que "l'acusació està parlant en termes polítics". Per això, ha afirmat que es "deixarà la pell" per aconseguir l'absolució.  "Si algú creu que el govern de torn influeix en el tribunal, s'equivoca. El tribunal defensa els interessos de la Corona. Rebel·lió vol dir repartir armes. Sedició, fer crides a la violència", ha dit, a continuació . Davant la irrupció de Vox al parlament andalús amb dotze escons, Cuixart ha afirmat que cal mirar-se el moviment ultradretà a l'Estat espanyol amb perspectiva. "L'extrema dreta comença amb el primer govern d'Aznar i s'ha instal·lat a dins de Ciutadans", ha explicat.  En aquest sentit, ha instat al PSOE a triar entre els dos camins que, a parer seu, té davant: "o juga a competir per la banda espanyolista però mai guanyaran aquests partits en espanyolisme, o s'alia amb les nacions històriques", ha dit.

Summary: Jordi Cuixart: "Em preocupa la provocació que pot portar l'Estat el 21-D"


Pedro Sánchez s'ha entrenat com a president del govern espanyol reunint-se al Palau de la Moncloa amb el president d'Ucraïna, Petró Poroshenko. Una reunió que ja tenia agendada el ja expresident Mariano Rajoy. Sánchez va prometre el càrrec dissabte davant del Rei i aquest dilluns ha protagonitzat el seu primer acte públic com a president del govern espanyol. Divendres passat Sánchez va guanyar la moció de censura que va presentar el PSOE contra Rajoy gràcies als vots de Podem, PNB, ERC i PDeCAT entre d'altres.

Summary: Sánchez s'entrena com a president del govern espanyol amb una reunió amb el president d'Ucraïna


El Consell d'Europa assenyala l'expresident de la seva Assemblea Parlamentària i actual senador del PP Pedro Agramunt com un actor "clau" en una trama de corrupció orquestrada per diversos membres de l'organització internacional que vetlla pels drets humans a 47 estats d'Europa. En un informe de prop de 200 pàgines elaborat pel cos independent d'investigació de l'organisme amb seu a Estrasburg, s'apunta que existeixen "fortes sospites" que determinats membres i exmembres van involucrar-se en activitats de "naturalesa corruptiva" durant anys a favor d'Azerbaidjan, per silenciar les crítiques del Consell cap al país. A més, el text conclou també que les evidències -entre elles diversos testimonis- aportades durant el curs de la investigació, que ha durat prop d'un any, demostren també que aquestes activitats haurien tingut a veure amb el seu nomenament com a president de l'Assemblea Parlamentària, càrrec del qual va dimitir l'octubre passat sense donar marge a la votació d'una moció de censura en contra seva signada per 158 parlamentaris. Per la seva banda, Agramunt ha emès un comunicat en el qual lamenta la que considera que és una "caça de bruixes" contra ell i defensa que les acusacions són "falsedats sense fonament".   Segons el cos d'investigació hi ha proves que demostren que en diverses ocasions Agramunt va tenir un "paper clau" en l'adopció de decisions de l'Assemblea que es van considerar a favor d'Azerbaidjan i que va intervenir en informes preliminars preparats per la Secretaria de l'Assemblea per "suavitzar" les crítiques expressades a les autoritats del país. "El senyor Agramunt va actuar de forma contrària als requisits del comportament exigit a un ponent", diuen els experts independents, que citen com a exemple que Agramunt va revelar a Azerbaidjan informacions sobre un informe quan era ponent. Entre els testimonis citats en l'informe un explica que Agramunt mai s'havia preparat per a les missions al país de l'Est i un altre assegura que en una visita va marxar dos dies abans que la delegació oficial. Diners i regals L'informe dels experts independents també recull altres donacions que van potenciar la seva candidatura com ara rellotges, quadres o licors de càrrecs polítics de països de l'Est. A banda, el text es basa en bona part de les informacions destapades per organitzacions com el think tank berlinès European Stability Initiative (ESI) o Freedom Files -totes elles revelades entre el 2012 i el 2017- sobre les pràctiques o els presumptes suborns. Aquesta última vincula l'èxit de la carrera política del del PP amb la seva amistat amb Azerbaidjan i afirma que el país hauria pagat fins a 200.000 euros per garantir la victòria d'Agramunt en les eleccions a la presidència de l'Assemblea del Consell d'Europa. Segons un estudi publicat el 2012 per ESI sobre "La diplomàcia del caviar o com Azerbaidjan va silenciar el criticisme del Consell d'Europa", Agramunt hauria persuadit la diputada sueca Marietta Pourbaix-Lundin perquè retirés la seva candidatura com a ponent de la Comissió de Supervisió d'Azerbaijan, càrrec que hauria ocupat més tard el valencià entre el 2010 i el 2015. Entre els membres investigats també hi ha el diputat del PDECat al Congrés Jordi Xuclà. En l'informe, el cos d'investigació conclou que la divulgació d'un projecte a una persona externa que no era part de la missió - Xuclà va enviar un text a un amic perquè l'ajudés amb la traducció a l'anglès- podria infringir el Codi de Conducta. Amb tot, descarta que hi hagi cap altre incompliment de les normes ètiques de l'Assemblea en la reunió conduïda per Xuclà el 2 de novembre del 2015 o en la missió d'observació en general.

Summary: El Consell d'Europa acusa el senador del PP Pedro Agramunt d'activitats corruptes per afavorir Azerbaidjan


El processat, a qui també s'imputen tres delictes més de lesions, nega els fets davant el tribunal de l'Audiència ACN Girona.-L'Audiència de Girona ha jutjat un acusat d'intentar agredir sexualment el seu nebot de 9 anys a Torroella de Montgrí  (Baix Empordà). Els fets van passar el 2 de novembre del 2017 al pis on vivia la germana del processat amb els seus tres fills. Durant el judici, l'acusat ha negat els fets. La seva germana, per contra, ha relatat que aquella tarda el processat es va endur un dels seus fills a la terrassa i va intentar que li fes una fel·lació. Quan ella va voler impedir-ho, l'acusat els va agredir a tots (entre d'altres, amb una arma afilada i donant-los cops de sabata). Per això, apart d'enfrontar-se a una condemna per temptativa d'agressió sexual, a l'home també se li imputen tres delictes lleus de lesions. Fiscalia i acusació particular demanen que se li imposin 10 anys de presó, que se'n passi 6 més en llibertat vigilada i sol·liciten que no pugui apropar-se a menys de 200 metres del menor durant 17 anys. També demanen que pagui 2.700 euros de multa i que indemnitzi la família amb 7.263 euros.

Summary: Jutgen un acusat que s'enfronta a 10 anys de presó per intentar agredir sexualment el seu nebot a Torroella de Montgrí


El nou cap de la Policia Local de la Jonquera (Alt Empordà) ha promès empitjorar "la qualitat de vida delinqüencial" de tots aquells que pertorbin "sistemàticament" la seguretat dels ciutadans. Així de clar s'ha mostrat avui el sergent Alonso Caballero durant la seva presentació, afegint també que els seus agents treballaran en constant "coordinació" amb la resta de cossos de seguretat. Caballero ha assegurat que encara el repte amb "il·lusió" i que treballarà de valent per mantenir "la bona imatge" que el poble de la Jonquera "es mereix". Durant l'acte també ha intervingut l'alcaldessa de la Jonquera, Sònia Martínez, recordant que necessiten "tota l'ajuda possible" per afrontar diferents reptes i problemes propis d'un punt "fronterer".

Summary: El nou cap de la Policia Local de la Jonquera promet empitjorar "la qualitat de vida delinqüencial" al municipi


Un accident múltiple en el qual s'hi han vist implicats una dotzena de vehicles provoca retencions quilomètriques a l'AP-7 a l'altura de Sant Sadurní d'Anoia en sentit Barcelona. Segons el Sistema d'Emergències Mèdiques, el sinistre ha passat quan faltaven vint minuts per les sis de la tarda a l'altura del quilòmetre 182 de l'autopista. El Servei Català de Trànsit ha informat que l'accident talla dos carrils i provoca retencions de més d'onze quilòmetres entre Sant Sadurní i Vilafranca del Penedès. Fins al lloc s'hi han desplaçat dues dotacions terrestres dels Bombers, patrulles dels Mossos d'Esquadra i efectius del SEM. Almenys tres persones han resultat ferides lleus en el sinistre.

Summary: Un accident múltiple entre una dotzena de vehicles provoca retencions quilomètriques a l'AP-7 a Sant Sadurní d'Anoia


El diputat de JxCat publica una imatge amb el lema “més llegir i menys empresonar” ACN Barcelona.-El diputat de JxCat i conseller destituït de Territori, Josep Rull, ha reivindicat aquest dilluns un dia de Sant Jordi “de la intel·ligència i la sensibilitat”. En una piulada a Twitter, Rull felicita la diada i, especialment, es dirigeix als seus companys de grup Jordi Turull i Jordi Sánchez, i al president d’Òmnium, Jordi Cuixart, per estar ignominiosament privats de llibertat”. El diputat acompanya la piulada amb una imatge on es pot llegir el lema “més llegir i menys empresonar”, i mostra una princesa vestida de groc, amb un drac al cap, obrint una gàbia que manté tancat dos guerrers.

Summary: Rull reivindica un Sant Jordi “de la intel·ligència i la sensibilitat”


Més de 700 persones – 750 segons els sindicats convocants – han participat en la manifestació del Primer de Maig a Lleida. El bon temps ha fet que les previsions de l'organització CCOO i UGT s'hagin superat en la seva convocatòria anual que enguany ha cridat contra la precarietat laboral i salarial per tal de convertir la jornada en el punt de partida de la recuperació dels drets perduts per la crisi. La marxa ha sortit, com és habitual, de la plaça del Treball i ha seguit el recorregut de cada any pel centre de la ciutat fins a la rambla Ferran. Algunes de les seccions destacades de la manifestació han estat la dels treballadors de la bodega Raïmat, que depèn de Codorniu i estan amenaçats per un ERO, o els del col·lectiu de treballadores de la neteja. També ha despertat expectació la presència del candidat a la secretaria general del PSOE, Pedro Sánchez, que està de campanya per Lleida.  El secretari general de la UGT a Lleida, José Luis Aguilà, ha dit que la precarietat i la situació laboral a Lleida està diferenciada respecte a la resta de Catalunya i ha apel·lat a que la demarcació deixi de ser ''la ventafocs'' del país. En aquest sentit, ha remarcat la necessitat d'acabar ''d'una vegada per totes'' amb la inseguretat que té el fet de no poder fixar convenis laborals entre treballadors i empreses. Així mateix, ha lamentat que els treballadors tenen menys poder adquisitiu a Lleida que els seus homòlegs a Barcelona i ha dit que cal procurar que els joves no hagin de marxar per buscar-se un futur millor.  La secretària general de CCOO a Lleida, Cristina Rodríguez, ha incidit especialment en la representació de treballadors de Codorniu que ha assistit a la manifestació tot i que ha recordat que encara no saben quina serà l'afectació que tindrà a Raïmat l'Expedient de Regulació d'Ocupació  (ERO) que ha presentat l'empresa i ha afegit que el comitè està negociant amb la direcció. Rodríguez també ha parlat de la representació dels sectors de la neteja a la manifestació i ha criticat que als sectors de la construcció i el metall a Lleida es guanyin al voltant d'uns 500 euros menys que a Barcelona, per la qual cosa exigiran convenis provincials amb la taula salarial equiparada a la resta de Catalunya.  La UGT i CCOO de les Terres de Lleida han reivindicat a Lleida una ocupació de qualitat i un augment dels salaris dels treballadors i unes pensions dignes. Sota el lema 'Ocupació estable, salaris justos, + drets socials' la manifestació convocada a la capital del Segrià per ambdós sindicats ha sortit com és habitual a les dotze del migdia de la plaça del Treball i ha seguit el mateix recorregut dels darrers anys fins a la rambla Ferran on després de la lectura dels manifestos s'ha fet un vermut popular.  Des de CCOO i UGT han defensat que aquest 1 de Maig ha de ser un punt de partida per a la recuperació dels drets laborals i socials arravatats als treballadors i al conjunt de la ciutadania. En aquest sentit, han recordat que la d'aquest dilluns no serà la darrera mobilització que convoquen enguany. De fet, amb el que portem de 2017 ja s'han convocat tres protestes a Lleida, al davant de la Seguretat Social, a la COELL i a PIMEC, a més a més de la vaga convocada en el sector dels escorxadors d'aus i conills.  De forma paral·lela i també amb sortida de la plaça del Treball hi ha hagut la manifestació convocada pel sindicat CGT que és crític amb els dos majoritaris. Aquesta manifestació ha comptat amb el suport de col·lectius i partits de l'esquerra independentista com la CUP i ha finalitzat a la plaça Sant Joan.

Summary: Més de 700 persones es manifesten a Lleida contra la precarietat laboral i salarial


El representant de la patronal calcula que en un mercat “normalitzat” s’haurien de començar fins a 25.000 noves vivendes a Catalunya anualment ACN Barcelona.-L’Associació de Promotors i Constructors d’Edificis de Catalunya (APCE) estima que durant el 2016 s’han iniciat entre 8.200 i 8.300 habitatges d’obra nova a tot el país, una xifra “decebedora” en relació a les expectatives de sector. El president de l’APCE, Lluís Marsà, ha apuntat que, tenint en compte que en un mercat “normalitzat” s’haurien d’iniciar a Catalunya entre 22.000 i 25.000 habitatges nous anualment, la xifra de construcció actual és “sorprenentment lenta”. Marsà ha reconegut que el sector s’esperava sortir de la crisi amb més ritme, després que el 2013 es marqués el punt d’inflexió amb la construcció de només 3.035 vivendes, i ha assenyalat la manca de finançament, les reticències del propi sector i el manteniment de la crisi sobre el poder adquisitiu de les famílies com els principals factors d’aquesta lenta recuperació.

Summary: L’APCE es mostra “decebuda” pel ritme de creixement de la construcció, que el 2016 només ha iniciat 8.200 habitatges


El president del Consell Comarcal del Pallars Sobirà, Carles Isús, ha valorat positivament les modificacions de Doctor Music pel que fa al projecte del Festival d'Escalarre. Per Isús, augmentar en mesures de seguretat hauria de permetre que l'Agència Catalana de l'Aigua (ACA) i la Confederació Hidrogràfica de l'Ebre (CHE) acabessin donant l'aval al projecte donat que es tracta d'un tràmit necessari. Traslladar activitats com ara zones d'acampada i d'aparcament fora del recinte del festival i distribuir-les per altres zones del Pallars Sobirà, per Isús, "és benvingut" i fa que la seva repercussió vagi més enllà de les Valls d'Àneu i se'n beneficiï tot el Sobirà i inclús comarques veïnes. Pel president comarcal, remodelar el projecte "era l'única fórmula perquè el Doctor Music Festival tirés endavant". El nou projecte de festival "ratifica" la decisió de la promotora de tirar endavant amb el Doctor Music, segons Isús. El president comarcal confia que serà "un projecte d'èxit".

Summary: El president del Sobirà avala les modificacions de Doctor Music per poder celebrar el festival


L'organització destaca que l'augment d'espais disponibles ha permès evitar grans aglomeracions com passava altres anys ACN La Bisbal d'Empordà.-Unes 30.000 persones han passat durant aquest cap de setmana per la 23a edició de la Fira de Circ al Carrer de La Bisbal d'Empordà. És una xifra similar a la de l'any anterior, i que des de l'organització valoren de manera "molt positiva". "Estem molt contents perquè no volem créixer per créixer, sinó que volem fer una Fira que com a poble es pugui assumir", ha assenyalat la portaveu de la Fira, Eva Gasull. De fet, un dels aspectes que ha volgut destacar Gasull ha estat l'increment d'espais que hi ha hagut en aquesta edició i que, segons explica, ha permès "evitar grans aglomeracions" com sí passava en edicions anteriors. "L'any passat vam intentar fer-ho més esponjat en els horaris, encara que els espectacles se solapessin, però aquest any ho hem fet des del punt de vista de les localitzacions", ha reblat la portaveu. Rius de gent han tornat a omplir els carrers de La Bisbal d'Empordà aquest cap de setmana. Prop de 30.000 persones no s'han volgut perdre la setantena d'espectacles programats i que es tancaran amb el de la companyia CIA3 a la Plaça del Castell aquesta nit. El nombre d'assistents ha estat el mateix que l'any passat, i des de l'organització valoren el fet que no hi hagi hagut "grans aglomeracions". La portaveu de la Fira del Circ al Carrer de La Bisbal d'Empordà, Eva Gasull, ha explicat que el motiu d'haver evitat molta acumulació de públic a cada espectacle ha estat poder augmentar les localitzacions on es fan espectacles. "Si ampliem els espais, aconseguim que el públic circuli", ha assenyalat. De fet, l'edició passada ja es va intentar "esponjar" el nombre d'espectadors solapant algunes funcions, de tal manera que obligava l'espectador a triar i així es repartia més. Gasull explica que tots els espectacles "estan plens", també els que són de pagament. Per a la portaveu, la fira de La Bisbal d'Empordà ha aconseguit "fer-se un espai central" en el món del circ a Catalunya i això, diu, "potencia el poble i la demarcació". A més, Gasull deixa clar que "no volen créixer per créixer" i, de fet, aposten per mantenir una fira que "La Bisbal sigui capaç d'assumir". "Hem de pensar que en tres dies el poble triplica la seva població. Hem de tenir clar que la Fira s'ha de poder assumir", assenyala Eva Gasull. La portaveu recorda que "cada cop ve més gent" de fora, però alhora hi ha "un públic fidel que no ens abandona", explica. Fira Bar, un èxit de nou Un altre dels aspectes destacables és l'èxit que cada any té Fira Bar. Es tracta de l'espai dedicat als petits formats i que aquest any portava una desena d'artistes que han representat uns 60 números en diferents bars del municipi. La rebuda ha estat "molt positiva" per part del públic. El coordinador de Fira Bar, Albert Prats, explica que de nou "ha funcionat molt bé", i posa en valor el compromís "desinteressat" tant dels voluntaris de Fira del Circ com de Fira Bar.

Summary: Prop de 30.000 persones passen per la 23a edició Fira del Circ al carrer de La Bisbal d'Empordà


La portaveu del Govern, Meritxell Budó, ha retret aquest dimarts al Tribunal Suprem que encara no hagi fet pública la sentència del judici a l'1-O. "La llei estableix que la sentència es dicta dins dels tres dies següents a què s'hagi acabat el judici i és escandalós que quatre mesos després, el Suprem no hagi dictat sentència com tenia l'obligació de fer", ha denunciat en la roda de premsa posterior al consell executiu. A pocs dies que es conegui el veredicte, el Govern es reserva els detalls de la "resposta institucional" que assegura que vol aplicar. En aquest sentit, ha afirmat que l'anunciaran "quan sigui el moment" i ha insistit que qualsevol sentència que no sigui absolució serà "injusta" i caldrà, per tant, donar-li una resposta.

Summary: El Govern retreu al Suprem que encara no hagi fet pública la sentència de l'1-O: "És escandalós"


Sergi Belbel explora la naturalesa del temps en l'espectacle 'Això ja ho he viscut', de l'escriptor J. B. Priestley, a través de l’experiència del 'Déjà-vu'. El text forma part de la trilogia del temps que va escriure Priestley i es va estrenar per primera vegada el 1937. Míriam Alamany, Jordi Banacolocha, Sílvia Bel, Roc Esquius, Carles Martínez i Lluís Soler formen part del repartiment d'aquesta producció de La Perla 29, que es podrà veure al Teatre Biblioteca de Catalunya a partir del 12 de juny. En roda de premsa, Belbel ha manifestat que com a "bon socialista utòpic, Priestley diu que tot conflicte cruel i cruent pot ser evitable". Ha assegurat que aquesta és una obra "optimista, encara que tingui una pàtina que no ho sembli".  L'obra se situa en una pensió rural dels prats de North York, al nord d’Anglaterra, on tres individus, el matrimoni Ormund i el professor Farrant, es veuen induïts sense voler-ho a una confrontació fosca i molt estranya. Tots tres tenen la sensació que allò ja ho han viscut alguna vegada, però cap d’ells ensuma que la tragèdia s’aproxima. El doctor Görlter, un físic alemany, estrafolari i misteriós, mirarà d’impedir el desastre. Belbel ha afirmat que "la sensació de perillositat que es respira no deixa de ser un mecanisme que l'autor fa servir per arribar a bon port".  L'espectacle parteix d'una lectura de les tres obres de Priestley sobre el temps a la Sala Beckett que va dirigir Sergi Belbel. Durant aquella lectura Belbel ja es va anar imaginant els actors que podrien fer el muntatge. Després van fer la proposta a La Perla 29 de portar-la a la Biblioteca de Catalunya.  Priestley, com ha destacat el director, és un gran autor del segle XX britànic i va escriure una trilogia no intencionada de l'autor que parla sobre el temps.  Segons Belbel, Priestley estava molt interessat en el temps en forma d'espiral i que "dona oportunitat al lliure arbitri". En aquest sentit, ha apuntat que la base argumental és "força simple" i que juga amb la sensació que tothom ha tingut del 'déjà vu' i és quan algú entra en un lloc o una persona li presenta algú i li fa la sensació que ja ho ha viscut anteriorment. Belbel ha assenyalat que és "un muntatge molt íntim".  Com ha explicat La Perla 29, l'obra explora "la teoria d'Ouspensky de recurrència eterna, que tothom viu la seva vida una vegada i una altra, i el 'déjà vu' i els somnis precognitius són el resultat de recordar vides passades". Els actes a 'Això ja ho he viscut' es produeixen en ordre cronològic i tot es fa en la mateixa línia de temps.  El director del muntatge ha fet una crida a la gent pessimista i "que ho veu tot negre" que pensi que l'obra 'Això ja ho he viscut' diu que encara que "un estigui al pou més profund, sempre hi ha una sortida". Ha recalcat que l'espectacle té un punt terapèutic, al temps que els actors des de l'escenari representaran la sortida del pou "a través del teatre".   Una obra lluminosa  Un dels actors del muntatge és Carles Martínez, que ha ressaltat que l'obra és lluminosa i no té 'moralina'. "Vivim una època en molts aspectes infame i és molt d'agrair treballar aquest espectacle". Segons l'actor, "no es para de donar voltes com en un bucle en un infern i en aquesta època ens han acostumat a donar voltes i no som capaços de sortir d'aquí". Martínez ha ressaltat que l'obra explica que les persones tenen poder per intervenir i fer més digne la vida de tots. "No és ni una obra catòlica ni d'espiritualitat barata, sinó que l'espiritualitat que hi ha és molt cara". Comanegra A la roda de premsa, a la Biblioteca de Catalunya, l'editorial Comanegra ha presentat precisament el nou títol de la col·lecció Dramatícles, que és 'Això ja ho he viscut', de Priestley, amb traducció de Martí Gallén.

Summary: Sergi Belbel explora la naturalesa del temps en el muntatge 'Això ja ho he viscut' de J. B. Priestley


Els cinc regidors del PSC de Blanes (Selva) votaran al candidat de Blanes en Comú Podem (BCP), Jordi Urgell, per investir-lo com a alcalde aquest dissabte. Aquest acord compta amb només deu regidors i encara en faltaria un més per tenir la majoria absoluta, fixada en onze edils. Per això estan a l’espera que una tercera força doni suport a la candidatura. Es tracta d'una estratègia per aconseguir que els cinc representants d'ERC, que és el partit que va guanyar les eleccions, es sumin al projecte. Amb això, els comuns volen resoldre el triple empat en nombre de regidors entre les tres primeres forces al nou consistori selvatà i construir un govern municipal d'esquerres. En cas en què l'estratègia surti bé, Urgell -que és el candidat de la tercera força més votada- es convertiria en alcalde. Blanes en Comú Podem (BCP) podria passar de ser la clau per donar l’alcaldia del municipi a agafar la vara d’alcalde. L’oferta que ha fet el PSC als comuns consisteix en què aquest dissabte els cinc regidors socialistes votarien a Jordi Urgell, candidat de BCP, per ser alcalde. De tota manera, aquesta suma es quedaria a tan sols deu regidors i encara en faltaria un per tenir la majoria absoluta. El candidat de Blanes en Comú Podem ha detallat que la prioritat és buscar el suport dels cinc regidors d’ERC, que va guanyar les eleccions municipals, i d’aquesta manera acabar formant un govern d’esquerres format pels tres primers blocs al consistori (ERC, PSC i BCP). De fet, Urgell ha avançat que buscaran suports de qui calgui per desencallar la investidura d’aquest dissabte i “a partir de dilluns, començar a treballar amb ERC” per sumar-lo en el govern. En el cas en què socialistes i comuns no trobin el suport dels republicans aquest dissabte, tenen dues alternatives per aconseguir l’alcaldia: o bé sumant els vots dels tres regidors de Cs, o bé els tres de Junts per Blanes. De tota manera, Urgell ha remarcat que l’objectiu és comptar amb els republicans en el govern. Si finalment no s’aconsegueix cap suport més, el cap de llista d’ERC, Àngel Canosa, es convertirà finalment en l’alcalde, per haver estat la llista més votada. Aquest pacte ha estat avalat per la militància de Blanes en Comú Podem que aquest dijous s’ha reunit en assemblea. De fet, el dimarts ja havien de votar a favor o en contra d’un document d’acord de govern amb els republicans, però els votants els van demanar mantenir les negociacions amb el PSC abans de signar cap document. Aquest mateix dijous, els socialistes els han detallat aquesta proposta i els comuns l’han avalat. L’assemblea d’ERC rebutja negociar amb el PSC Aquesta proposta arriba un dia després que els republicans anunciessin que la seva militància havia rebutjat de forma unànime que els cinc representants d’ERC negociessin un pacte que inclogués el PSC. Tot i així, els votants d’Esquerra sí que van aprovar l’acord redactat per governar conjuntament amb Blanes en Comú Podem.

Summary: El PSC votarà al candidat de Blanes en Comú Podem a l’espera que una tercera força avali el pacte


Les Fires de Sant Narcís de Girona han registrat una baixada en el nombre de furts destacable. En concret, dels 177 de l'any passat, als 72 d'aquest 2019. Una bona dada que contrasta, però, amb l'increment que hi ha hagut en els robatoris en l'interior de vehicle. Si el 2018 no s'arribava a la trentena (27), aquest 2019 n'hi ha hagut més del doble, 63. Tot plegat en unes Fires de Sant Narcís "excepcionals" per l'anul·lació dels concerts a La Copa i les barraques, que va generar certa polèmica entre el jovent de la ciutat. Tot i això, des de l'Ajuntament fan un balanç "positiu" d'aquestes festes en bona part per l'afluència d'espectadors en els concerts que s'han fet a la Plaça Sant Feliu, i també a les activitats infantils. En aquest sentit, el regidor de Cultura i tinent d'alcaldia, Carles Ribas, ha explicat que més de 6.000 persones han passat pels espectacles que s'han fet a Sant Feliu, i més de 4.000 s'han acostat a veure les activitats dedicades als més petits. Els concerts i els balls de l'envelat, el pregó, la pujada del pilar de quatre a la Catedral a càrrec dels Marrecs de Salt, les havaneres de Terra Endins i la Drakofarra també han estat dels actes més concorreguts d'aquestes festes. Baixen les denúncies Furts i robatoris en vehicles al marge, la resta de delictes o bé han estat semblants en nombre als de l'any passat o bé han disminuït. Els conductors enxampats circulant beguts han estat 21, nou dels quals amb una taxa penal – per sobre de 0,60 mg/litre -. On sí hi ha hagut un increment ha estat en els conductors drogats. En concret, la Policia Municipal n'ha enxampat cinc durant els dies de festes, mentre que el 2018 no n'hi va haver cap. Els danys, les estafes i els robatoris amb violència també s'han reduït respecte l'any passat, així com les denúncies per tinença o consum de drogues. Les Fires de Sant Narcís s'han fet del 25 d'octubre al 3 de novembre. Aquest any van començar amb polèmica, després que un grup de joves entrés a l'Ajuntament hores abans del pregó per protestar contra la decisió de suspendre els concerts a La Copa i les barraques, després dels aldarulls que hi havia hagut a la ciutat en les protestes per la sentència.

Summary: Cauen els furts però incrementen els robatoris en vehicles durant les Fires de Sant Narcís de Girona


El Sónar+D amplia enguany la seva oferta formativa significativament per esdevenir un gran espai on “crear, compartir i difondre coneixement”. El setè congrés de tecnologies creatives del festival Sónar ofereix 1.200 places pel seu nou format de classes magistrals i també als tallers, ambdós oferts per 200 artistes i experts d’arreu del món en la creació d’experiències immersives i en intel·ligència artificial aplicada a les arts, que són els dos grans temes de l’edició. Sónar+D espera 5.000 professionals acreditats d’arreu del món i més de 20.000 assistents al conjunt d’activitats i propostes que es desenvoluparan del 17 al 20 de juliol a Fira de Barcelona coincidint amb el festival Sónar.

Summary: Sónar+D posa l’accent en la formació amb classes magistrals i tallers impartits per 200 artistes i experts


La defensa del major dels Mossos, Josep Lluís Trapero, ha demanat a l'Audiència Nacional que el tribunal no tingui en compte la declaració que ha fet un testimoni de la Guàrdia Civil que no havia signat cap atestat policial i que ha fet referència, a preguntes de la fiscalia, a nombrosos correus electrònics no analitzats al jutjat d'instrucció. Les altres defenses també ho han demanat, mentre que el fiscal ha dit que tots els correus estan aportats a la causa i és habitual que els atestats siguin elaborats per part de més dels dos agents que els signen.  Tot i així, la fiscalia ha admès que es poden valorar els correus sense tenir en compte el testimoni. De fet, els correus indicarien que Trapero va enviar a la cúpula política d'Interior diversos missatges que teòricament s'havien de restringir a l'àmbit estrictament policial.  D'altra banda, un dels comandaments de la policia judicial de la Guàrdia Civil que investigava l'organització del referèndum ha explicat que, gràcies al fet que tenien 'punxat'  el telèfon de l'exsecretari general d'Economia Josep Maria Jové, van poder escoltar com el mateix 20-S a les 8.12 hores, sis minuts abans de ser arrestat, i quan ja es coneixia l'actuació policial contra el Govern, Jové va trucar a la seva dona i li va dir que la Guàrdia Civil havia entrat a casa de Natàlia Garriga, directora de serveis d'Economia, i li va afegir: "El que vam parlar ahir, fes-ho". Això, segons ell, es refereix al fet que el dia abans, l'exsecretari general d'Interior Cèsar Puig li havia explicat en quatre correus l'actuació policial a la seu d'Unipost a Terrassa. Per això, considera que els missatges de Puig a Jové van ser claus per alertar l'exsecretari d'Economia davant l'actuació de la Guàrdia Civil per impedir el  referèndum. El guàrdia civil ha criticat l'actuació dels Mossos davant la instrucció número 2 de la Fiscalia Superior, del 12 de setembre. Segons ell, la policia catalana no va fer "res rellevant, cap actuació significativa" en contra del referèndum, ja que no va intervenir material, no va descobrir qui va encarregar, pagar ni imprimir la cartellera, ni va investigar o detenir cap persona. "Tenia el potencial i la professionalitat necessària per fer més", ha conclòs. Respecte les 172 actes aixecades pels Mossos en actes de propaganda de l'1-O ha dit que eren "estadística, però no eficàcia". No obstant, a preguntes de l'advocada de Trapero, Olga Tubau, ha admès que no sap totes les actuacions que van fer els Mossos i tampoc sap si la fiscalia va fer algun retret a la policia catalana. D'altra banda, un comandament de la Brigada d'Informació de la Policia Nacional que va interceptar la documentació que els Mossos anaven a cremar a la incineradora de Sant Adrià del Besòs el 26 d'octubre ha explicat que els comandaments de la policia catalana van mostrar "nerviosisme, preocupació i inquietud" davant la descoberta dels papers per part de la policia espanyola. A més, tenien "dubtes" que l'Audiència Nacional acabés donant permís per comissar la documentació, però finalment ho van "acceptar".

Summary: La defensa de Trapero demana invalidar un testimoni de la fiscalia i correus no analitzats fins ara


La tinenta d’alcaldia de l’Ajuntament de Barcelona, Janet Sanz, ha demanat aquest dimarts més implicació del Departament d’Interior per poder lluitar contra el fenomen dels narcopisos que es dona en algunes zones de la ciutat, com ara el Raval. Sanz ha recordat que el tràfic de drogues és competència dels Mossos d’Esquadra, i que aquest és l’únic cos policial que pot demanar al jutge entrar als pisos per intervenir-hi. Per això, exigeix que sigui la Generalitat qui treballi per millorar els protocols d’actuació i la cobertura, sobretot quan hi ha menors implicats i evitar que ‘’s’enquisti la problemàtica’’.  Sanz també ha reconegut la tasca dels veïns per alertar de la situació. La tinenta d’alcaldia d’Ecologia, Urbanisme i Mobilitat, Jane Sanz, ha demanat aquest dimarts més implicació del Departament d’Interior per exigir als diferents responsables ‘’protocols i mecanismes d’intervenció’’ que permetin actuar amb’’millor cobertura’’ en els casos de suposats narcopisos i sobretot, quan hi ha menors implicats. Per Sanz, que recorda que el tràfic de drogues és competència dels Mossos d’Esquadra, cal poder actuar ‘’amb rapidesa i agilitat’’ perquè la problemàtica ‘’no s’eqnuisti’’ i per aquest motiu, considera important que el conseller Joaquim Forn s’hi impliqui.  Janet Sanz ha fet aquestes declaracions després que alguns mitjans hagin publicat alguns casos d’ocupacions de pisos per part de traficants que ofereixen dosis de droga i espai per consumir. La tinenta d’alcaldia ha explicat que l’Ajuntament coneix ‘’amb profunditat i intensitat’’ la situació i ha qualificat el tema de ‘’complex’’ per la qual cosa considera que cal ‘’coordinació policial’’ per fer-hi front. Reconeix que la Guàrdia Urbana ha fet molta feina de coordinació les darreres setmanes i creu que cal ‘’implicació’’ de totes les administracions i el lideratge d’Interior, per poder desenvolupar accions més ‘’eficaces’’ per poder garantir el descans i la convivència dels veïns del Raval. En aquest sentit, Janet ha destacat l’esforç del consistori per aconseguir que no hi hagi pisos buits a Ciutat Vella i garantir que els veïns no són expulsats Sanz ha explicat que l’Agència de Salut Pública de Barcelona no ha detectat un augment del consum d’heroïna, però que en canvi hi ha ‘’bosses de consum’’ en determinades zones, i una n’és el Raval, Sanz ha explicat que sí que ha crescut, per contra, el consum d’altres tipus de drogues.

Summary: L’Ajuntament de Barcelona demana més implicació a Forn per lluitar contra els narcopisos del Raval


El Banc Santander estaria estudiant fer una ampliació de capital de 5.800 milions d'euros per absorbir el Popular, segons publica l'agència de notícies econòmiques Bloomberg, que cita "persones familiaritzades amb l'assumpte". D'acord amb aquestes informacions, l'entitat financera liderada per Ana Patricia Botín estaria estudiant la fórmula per finançar l'operació si decideix seguir endavant amb la intenció de fer una oferta pel Popular, que travessa greus problemes. El banc podria fer, per exemple, una venda d'accions per reforçar els seus nivells de capital i evitar el desgast que comportaria absorbir el Popular. De tota manera, les mateixes fonts han indicat a Bloomberg que encara no hi ha una decisió final sobre la qüestió i que la venda d'accions només es donaria si el Santander es decidís efectivament a fer l'oferta. Cal recordar que el Banc Popular travessa una situació molt delicada per l'acumulació d'actius tòxics relacionats amb el sector immobiliari que han motivat, fins i tot, un avís del Banc Central Europeu segons el qual si no s'aconsegueix l'equilibri caldria liquidar-lo. A aquesta situació s'hi suma un desplom en borsa que ha tingut una nova jornada negativa aquest dimarts. Les accions de Banc Popular han tancat amb una caiguda del 6,21% fins a situar-se en els 0,317 euros. L'entitat encadena així vuit jornades negatives i s'ha deixat més de la meitat del valor en les darreres cinc sessions.

Summary: El Banc Santander estudia ampliar capital en 5.800 milions d'euros per absorbir el Popular


Els presidents dels consells comarcals del Baix i l'Alt Penedès, Joan Sans i Xavier Duch, s'han reunit aquest divendres per compartir estratègies sobre el futur del teixit industrial a ambdós territoris davant els anuncis de tancaments totals o parcials d'empreses com Bosch o Saint Gobain. Davant això, tots dos ens volen sumar energies i esforços per contribuir a l’estratègia sobre el futur industrial al territori i en defensa dels llocs de treball. Defensen que la Vegueria del Penedès ha de saber diversificar el seu teixit productiu i establir un equilibri entre el sector primari (la pagesia i el sector del vi i la vinya), el sector industrial multisectorial i també el sector terciari, on el turisme hi juga un rol predominant.  Al mateix temps, reclamen a la Generalitat un paper actiu per salvar el màxim de llocs de treball i d’empreses, i alhora recorden la necessitat d’inversions al territori (especialment en infraestructures clau), polítiques actives d’ocupació, formació i reconversió industrial. Han conclòs que és necessari crear un espai de trobada i de treball conjunts a escala intercomarcal per actuar ràpid i eficientment en cas de futurs escenaris de perill per al territori; i que cal compartir estratègies, informacions i oportunitats i fer reivindicacions conjuntes davant les administracions superiors, per fer les dues comarques més competitives. En aquest sentit, proposaran també espais de trobada amb la resta de comarques de la Vegueria, el Garraf i l’Anoia, sense oblidar el rol de la Delegació del Govern de la Generalitat, que ha de fer d’enllaç amb els programes de promoció i creixement industrials en clau de país.

Summary: Els consells comarcals del Baix i Alt Penedès acorden sumar esforços per potenciar el teixit industrial al territori


La Unió General de Treballadors de Catalunya (UGT) ha animat a participar en la manifestació unitària de rebuig a la sentència del procés convocada per l'ANC i Òmnium Cultural per aquest dissabte a Barcelona. En un comunicat, el sindicat ha assegurat que "mai" defalliran en "reclamar drets, llibertats, cohesió social i diàleg", uns valors que "són més necessaris ara que mai". "Hem participat i participarem en tots els espais compartits i plurals per a reforçar la cohesió i la convivència", han afegit. L'organització sindical dirigida per Camil Ros s'ha desmarcat de la posició de l'altre sindicat majoritari a Catalunya, Comissions Obreres (CCOO), que es va apartar de la convocatòria a mitja setmana perquè no la consideraven "prou transversal". Fonts del sindicat van explicar ren el seu moment que CCOO va prendre aquesta decisió després que les entitats independentistes convoquessin la manifestació sota unes consignes que no havien estat pactades i que no responien a l'espai "més enllà de l'independentisme" on creuen que s'hauria de situar la mobilització contra les condemnes. En el comunicat d'aquest divendres, la UGT es fa seu el manifest i el lema de la manifestació, Davant subscrit per més de 500 entitats i fet públic el passat 14-O a la plaça de Sant Jaume, un cop coneguda la sentència. Alhora, han recordat que participen en la marxa "des del màxim respecte a tota la nostra afiliació, defensant la pluralitat, que és allò que més ens identifica". Per això, demanen que "cadascú actuï en funció de les seves conviccions personals".

Summary: La UGT anima a participar en la marxa unitària contra la sentència per "reclamar drets, llibertats, cohesió social i diàleg"


El líder de Demòcrates de Catalunya (CD), Antoni Castellà, s’ha mostrat sorprès per la polèmica que ha generat que el president de la Generalitat, Carles Puigdemont, no es torni a presentar a la presidència de la Generalitat. “Deu ser que a alguns els sorprèn que un polític compleixi la seva paraula”, ha manifestat en roda de premsa, per després afegir que aquesta actitud de Puigdemont reforça la idea que també complirà amb la convocatòria del referèndum. D’altra banda, ha situat l’estat espanyol en el dilema de decidir entre pactar el referèndum, tolerar-lo o bé veure’s evocat a sortir de la Unió Europea (UE).  Castellà ha considerat que el referèndum del 2017 serà “pactat o tolerat” perquè l’única alternativa a aquestes dues opcions és “exercir la força”, una actitud que evocaria l’Estat a sortir de la UE. El líder de Demòcrates s’ha mostrat convençut que no s’exercirà la força i ha assenyalat que amb l’excepció d’Escòcia, la majoria de referèndums s’han convocat de manera unilateral i s’han acabat tolerant, com en el cas del Quebec. “Al setembre, el dilema no el tindrà Catalunya sinó l’estat espanyol que tindrà el gran dilema de decidir si pacta o tolera el referèndum, o es veu evocada a sortir de la UE”, ha afegit Castellà. Demòcrates ha ratificat en la reunió d’aquest dilluns la seva participació al Pacte Nacional pel Referèndum, però també ha llançat una advertència: la feina del pacte ha d’anar en paral·lel a l’agenda que està aprovada de convocar un referèndum al setembre d’aquest any. Segons Castellà, el fet que els comuns vulguin esgotar alguna via de pacte no pot interferir en el calendari pactat. “Si els comuns el que plantegen és esperar que algun dia es doni la conjuntura que Podem guanyi per majoria absoluta a l’Estat, seria una gran trampa i seria instrumentalitzar l’anhel del poble de Catalunya per l’interès d’assolir el govern d’Espanya”, ha conclòs, per després afegir que està convençut que a les files dels comuns la radicalitat democràtica passa per sobre de tots els plantejaments. Castellà també ha avançat que DC celebrarà el primer acte de campanya a favor del sí al referèndum el dissabte 14 de gener, a Tàrrega.

Summary: Demòcrates defensa que Puigdemont compleix la seva paraula en no tornar-se a presentar


Catalunya ha obtingut el 26% de la recaptació total de la pel·lícula  ACN Barcelona.-'Ocho apellidos catalanes' s'ha convertit en només una setmana en la pel·lícula espanyola més taquillera de l'any i ha estat vista per 1.809.490 espectadors, el 73% del públic que ha anat al cine des que es va estrenar el passat divendres. Es tracta de la sisena millor setmana d'apertura de la història a la taquilla espanyola i, segons els productors, 'Ocho apellidos catalanes' va obtenir dimecres la millor recaptació d'una pel·lícula a Europa.  Han destacat que el film ha tingut un especial rendiment a Catalunya, on va obtenir el 26% de la taquilla total de la pel·lícula. Els cines catalans que l'han estrenat han recaptat aquesta setmana un 30% més que la mitja espanyola i quatre d'ells s'han situat al Top 10 de recaptació d'aquesta setmana.

Summary: 'Ocho apellidos catalanes' es ja el film espanyol més taquiller de 2015 i l'han vist 1,8 milions d'espectadors


El grup municipal del PDeCAT a l'Ajuntament de Lleida ha presentat una proposta de resolució a la Comissió Informativa de Polítiques de la Gestió dels Recursos, la Seguretat Pública i l'Organització Municipal –que se celebrarà aquest dimecres- en què torna a instar la Paeria "a emprendre accions judicials contra els responsables de la repressió policial del passat 1 d'octubre a la ciutat de Lleida". La proposta també reclama que l'Ajuntament emprengui una reclamació judicial "pels danys patrimonials i les destrosses" ocasionades als centres de votació, i que "assumeixi tots els costos corresponents a la defensa i assistència jurídica d'aquelles persones que van ser víctimes de la violència a la ciutat" l'1-O. Cal recordar que el PDeCAT, juntament amb els grups d'ERC-Avancem, Crida-CUP i Comú de Lleida ja van portar al Ple municipal del 6 d'octubre una moció per demanar l'inici d'accions legals per part de la Paeria contra els responsables policials i polítics de l'actuació dels cossos de seguretat de l'Estat durant l'1-O a Lleida, que va ser tombada pels vots del PSC, Cs i PP.     Després que un jutjat gironí hagi admès a tràmit la querella col·lectiva per les càrregues de l'1-O interposada pels ajuntaments de Girona, Sant Julià de Ramis i Aiguaviva contra els agents que van actuar, els seus comandaments i els responsables polítics de l'operatiu policial de l'1-O, el grup del PDeCAT a l'Ajuntament de Lleida ha presentat una proposta de resolució instant la Paeria a presentar accions judicials de caràcter penal contra la Policia de l'Estat i la Guàrdia Civil, contra els comandaments d'aquests cossos a Lleida, contra la subdelegada del govern espanyol a Lleida, Inma Manso, i el delegat a Catalunya, Enric Millo, i també contra el ministre de l'Interior, José Ignacio Zoido, i el president espanyol, Mariano Rajoy. La regidora del PDeCAT, Marta Gispert, ha explicat que la text busca "emprendre accions contra els responsables de la violència", però també destaca altres aspectes, com ara "la reclamació judicial  pels danys patrimonials i les destrosses" ocasionades als centres de votació, i que l'Ajuntament de Lleida "assumeixi tots els costos corresponents a la defensa i assistència jurídica d'aquelles persones que van ser víctimes de la violència a la ciutat". Cal recordar que el Ple de la Paeria del mes de setembre, celebrat el 6 d'octubre, va rebutjar amb els vots del PSC, Cs i PP una moció presentada de forma conjunta pel PDeCAT, ERC-Avancem, la Crida-CUP i el Comú de Lleida per condemnar la violència de l'Estat a Catalunya durant la celebració del referèndum de l'1 d'octubre. El text també demanava la dimissió de l'alcalde Àngel Ros per la seva "actitud" i les seves primeres declaracions públiques en què "justificava l'ús de la violència de l'Estat a la ciutat de Lleida" durant l'1-O, malgrat que hores més hagués matisat les seves primeres paraules tot qualificant de "desproporcionada" l'actuació policial.

Summary: El PDeCAT demana a la Paeria que emprengui accions penals contra els responsables de la "repressió policial" de l'1-O


El ministre de Foment, Íñigo de la Serna, avisa els nous diputats del Parlament de Catalunya, constituït aquest dimecres, que el govern espanyol estarà "vigilant" que a partir d'ara actuïn "respectant la legalitat vigent". De la Serna no s'ha volgut posicionar sobre la configuració d'una majoria independentista a la Mesa del Parlament i s'ha posat a disposició del nou Govern que es pugui constituir a partir d'ara per continuar impulsant projectes "en el marc de la Constitució i de l'Estatut". El ministre espera que el nou Executiu català es dediqui a "atendre les necessitats dels catalans".

Summary: De la Serna avisa els nous diputats que el govern espanyol "vigilarà" que "respectin la llei"